**Derek Barach** (s. 27. helmikuuta 1995 Glenmont, New York, Yhdysvallat) on yhdysvaltalainen jääkiekkoilija, joka pelaa KHL-seura HK Vitjazissa. Hän on pelipaikaltaan keskushyökkääjä. Barach laukoo oikealta.

Ura
---

Barach pelasi vuosina 2010–2012 Albany Academyn high school-joukkueessa. Jälkimmäisellä kaudella 2011–2012 hän oli joukkueen paras syöttäjä 34 syöttöpisteellään. Kaksi seuraavaa kautta Barach pelasi Salisbury Schoolin joukkueessa. Kaudella 2012–2013 hän voitti tehoilla 23+33=56 joukkueen sisäisen pistepörssin ja Barach jakoi sisäisen maalipörssin voiton Mitchell Smithin kanssa. Barach pelasi kauden aikana myös kaksi ottelua NAHL-junioriliigan Lone Star Brahmasissa. Green Bay Gamblers varasi hänet 98. pelaajana USHL:n varaustilaisuudessa 2014. Barach siirtyi joukkueeseen kaudeksi 2014–2015.

Vuodet 2015–2019 Barach kävi Mercyhurstin yliopistoa. *Freshman*-vuotenaan 2015–2016 hän voitti joukkueensa sisäisen piste- ja syöttöpörssin tehoilla 10+22=32. Barach valittiin kauden päätteeksi Atlantic Hockeyn konferenssin kolmanteen tähdistökentälliseen ja tulokkaiden tähdistökentälliseen. *Sophomore*-vuotenaan 2016–2017 hän nousi Mercyhurstin varakapteeniksi. Barach oli joukkueen paras pistemies ja syöttäjä tehoilla 9+28=37, joilla hän sijoittui Atlantic Hockeyn syöttöpörssissä kolmanneksi sekä jakoi pistepörssin viidennen sijan USAFA:n Jordan Himleyn kanssa. Barach valittiin konferenssin toiseen tähdistökentälliseen. *Junior*-vuotenaan 2017–2018 hän nousi Mercyhurstin kapteeniksi. Barach oli tehoilla 15+23=38 joukkueen paras pistemies ja hän jakoi sisäisen syöttöpörssin voiton Zach Toddin kanssa. Barach sijoittui koko Atlantic Hockeyn pistepörssissä kuudenneksi. Hän voitti divisioonan runkosarjan mestaruuden ja Barach valittiin konferenssin toiseen tähdistökentälliseen. *Senior*-vuotenaan 2018–2019 hän oli Mercyhurstin toiseksi paras pistemies Joseph Duszakin jälkeen tehoilla 15+22=37. Barach sijoittui koko Atlantic Hockeyn pistepörssissä seitsemänneksi. Hänet valittiin divisioonan konferenssin toiseen tähdistökentälliseen.

Viimeisen yliopistokautensa päätteeksi, maaliskuussa 2019 Barach siirtyi ammattilaistryout-sopimuksella loppukevääksi AHL-joukkue Cleveland Monstersiin. Hän pelasi siellä 15 runkosarjaottelua tehopistein 7+4=11. Huhtikuussa Barach teki seuran kanssa vuoden mittaisen AHL-sopimuksen. Samana syksynä NHL-varaamaton Barach osallistui Columbus Blue Jacketsin harjoitusleirille. Hänen varsinainen AHL:n tulokaskautensa 2019–2020 toi 47 runkosarjaottelussa tehot 7+6=13, kunnes koronaviruspandemia keskeytti kauden maaliskuussa 2020. Barach pelasi kauden aikana myös kaksi ottelua ECHL-joukkue Jacksonville IceMenissä marraskuussa 2019 ja hän teki niissä tehot 1+2=3. Joulukuussa 2020 Barach teki loppukauden 2020–2021 kattavan sopimuksen ECHL-joukkue Indy Fuelin kanssa oltuaan alkukauden ilman sopimusta. Hän pelasi siellä seitsemän ottelua, kunnes tammikuussa 2021 Barach siirtyi loppukauden kattavalla sopimuksella AHL-joukkue Texas Starsiin.

Kaudeksi 2021–2022 Barach siirtyi kaksivuotisella sopimuksella SM-liigajoukkue Porin Ässiin. Hän oli tehoilla 18+14=32 joukkueen paras maalintekijä ja toiseksi paras pistemies Sakari Salmisen jälkeen. Barach teki ammattilaisuransa ensimmäisen kypärätempun neljällä maalilla runkosarjan kolmannella kierroksella 15. syyskuuta 2021 Kalevan Palloa vastaan. Hänen osumansa syntyi ylivoimalla jatkoajalla ajassa 63.11 ja se ratkaisi Ässille 5–4-voiton. Johannes Karttunen valitsi Barachin ottelun Alumnien tähtien ykköstähdeksi. Hänestä tuli SM-liigahistorian viides kypärätempun jälkeen jatkoaikamaalin tehnyt pelaaja sekä kolmas runkosarjassa. Kaudella 2022–2023 Barach oli tehoilla 15+13=28 Ässien toiseksi paras pistemies Roope Talajan jälkeen. Pudotuspeleissä hän oli tehoilla 1+5=6 joukkueen paras pistemies ja syöttäjä. Barach jakoi myös Ässien sisäisen tehotilaston voiton Ian McCoshenin ja Aleksi Heimosalmen kanssa.

Barach siirtyi kaudeksi 2023–2024 vuoden mittaisella sopimuksella KHL-seura HK Vitjaziin.

Pelityyli
---------

Barach pitää itseään kahden suunnan hyökkääjänä. Hän pitää erityisenä vahvuutenaan luistelutaitoaan. Ässien entisen kehitysjohtajan, Tommi Kerttulan mukaan Barach on nopeajalkainen pelaaja, joka kamppailee hyvin lähellä laitoja. Kerttulan mukaan hän menee rohkeasti väleihin ja irtokiekkokamppailuihin sekä pystyy pelaamaan ruuhka-alueilla. Kerttulan mukaan Barach pelaa jatkuvalla peliotteella ja pelaamisessa on hyvin vähän viivettä. Hän pelasi AHL:ssä lähinnä kolmossentterin roolia, puolustusvoittoista peliä ja alivoimaa. Kerttulan mukaan Barach erottui Texas Starsissa edukseen erityisesti periksiantamattomalla ja nöyrällä asenteellaan.

Barach on maininnut esikuvakseen Martin St. Louis'n.

Muuta
-----

Barachin isoveli Kyle pelasi omalla urallaan hyökkääjänä SUNY Cortlandin yliopistojoukkueessa. Heidän isänsä Scott pelasi jääkiekkoa Rochester Institute of Technologyn yliopistojoukkueessa.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2013–2014 | Lone Star Brahmas | NAHL | 2 | 1 | 0 | 1 | 0 | – | – | – | – | – |
| 2014–2015 | Green Bay Gamblers | USHL | 55 | 11 | 7 | 18 | 32 | – | – | – | – | – |
| 2015–2016 | Mercyhurst Univ. | AHA | 36 | 10 | 22 | 32 | 44 | – | – | – | – | – |
| 2016–2017 | Mercyhurst Univ. | AHA | 39 | 9 | 28 | 37 | 34 | – | – | – | – | – |
| 2017–2018 | Mercyhurst Univ. | AHA | 37 | 15 | 23 | 38 | 54 | – | – | – | – | – |
| 2018–2019 | Mercyhurst Univ. | AHA | 38 | 15 | 22 | 37 | 28 | – | – | – | – | – |
|  | Cleveland Monsters | AHL | 15 | 7 | 4 | 11 | 6 | 8 | 1 | 0 | 1 | 2 |
| 2019–2020 | Cleveland Monsters | AHL | 47 | 7 | 6 | 13 | 36 | – | – | – | – | – |
|  | Jacksonville IceMen | ECHL | 2 | 1 | 2 | 3 | 0 | – | – | – | – | – |
| 2020–2021 | Indy Fuel | ECHL | 7 | 3 | 4 | 7 | 4 | – | – | – | – | – |
|  | Texas Stars | AHL | 31 | 3 | 4 | 7 | 20 | – | – | – | – | – |
| 2021–2022 | Ässät | SM-liiga | 56 | 18 | 14 | 32 | 56 | – | – | – | – | – |
| 2022–2023 | Ässät | SM-liiga | 58 | 15 | 13 | 28 | 59 | 8 | 1 | 5 | 6 | 10 |
| 2 kautta | yhteensä | SM-liiga | 114 | 33 | 27 | 60 | 115 | 8 | 1 | 5 | 6 | 10 |
| 3 kautta | yhteensä | AHL | 93 | 17 | 14 | 31 | 62 | 8 | 1 | 0 | 1 | 2 |
| 2 kautta | yhteensä | ECHL | 9 | 4 | 6 | 10 | 4 | – | – | – | – | – |

Lähteet
-------

* Derek Barach The Internet Hockey Databasessa (englanniksi)
* Derek Barach Eurohockey-sivustolla (englanniksi)
* Derek Barach *Elite Prospects*. Everysport Media Group AB.  (englanniksi)

### Viitteet

1. 1 2  Esittelyssä Derek Barach! *instagram.com*.  25.7.2022. HC Ässät Pori Oy. Viitattu 18.9.2022.
2. 1 2 3 4  Derek Barach *Elite Prospects*. Everysport Media Group AB.  (englanniksi)
3. ↑  Elite Prospects - Albany Academy *eliteprospects.com*. Everysport Media Group AB. Viitattu 21.7.2021. (englanniksi)
4. ↑  Elite Prospects - Salisbury School *eliteprospects.com*. Everysport Media Group AB. Viitattu 21.7.2021. (englanniksi)
5. ↑  Elite Prospects - Mercyhurst Univ. *eliteprospects.com*. Everysport Media Group AB. Viitattu 21.7.2021. (englanniksi)
6. ↑  Elite Prospects - Mercyhurst Univ. *eliteprospects.com*. Everysport Media Group AB. Viitattu 21.7.2021. (englanniksi)
7. ↑  AHA 2016-17 League Leaders *hockeyDB.com*. The Internet Hockey Database. Viitattu 21.7.2021. (englanniksi)
8. ↑  Elite Prospects - Mercyhurst Univ. *eliteprospects.com*. Everysport Media Group AB. Viitattu 21.7.2021. (englanniksi)
9. ↑  AHA 2017-18 League Leaders *hockeyDB.com*. The Internet Hockey Database. Viitattu 21.7.2021. (englanniksi)
10. ↑  Elite Prospects - Mercyhurst Univ. *eliteprospects.com*. Everysport Media Group AB. Viitattu 21.7.2021. (englanniksi)
11. ↑  AHA 2018-19 League Leaders *hockeyDB.com*. The Internet Hockey Database. Viitattu 21.7.2021. (englanniksi)
12. ↑  Monsters Sign Forward Derek Barach to PTO Contract *oursportscentral.com*.  10.3.2019. CLEVELAND:  OurSports Central. Viitattu 21.7.2021. (englanniksi)
13. ↑  Derek Barach Inks AHL Contract with Monsters for 2019-20 Season *oursportscentral.com*.  20.4.2019. SYRACUSE, NY:  OurSports Central. Viitattu 21.7.2021. (englanniksi)
14. ↑  2019-20 Training Camp Roster Groups *nhl.com/bluejackets*.  13.9.2019. Columbus Blue Jackets. Viitattu 21.7.2021. (englanniksi)
15. ↑  Monsters Recall Derek Barach from ECHL's Jacksonville IceMen *clevelandmonsters.com*.  14.11.2019. Cavaliers Operating Company, LLC. Viitattu 21.7.2021. (englanniksi)
16. ↑  Indy Fuel Announce 2020 Training Camp Roster *indyfuelhockey.com*.  1.12.2020. INDIANAPOLIS:  Indy Fuel. Viitattu 21.7.2021. (englanniksi)
17. ↑  Texas Stars Announce Signings of Six Forwards *texasstars.com*.  23.1.2021. CEDAR PARK, Texas:  Texas Stars. Viitattu 21.7.2021. (englanniksi)
18. 1 2  Derek Barach siirtyy Ässiin *assat.com*.  19.6.2021. HC Ässät Pori Oy. Viitattu 22.6.2021.
19. ↑  Elite Prospects - Ässät *eliteprospects.com*. Everysport Media Group AB. Viitattu 10.4.2022. (englanniksi)
20. ↑  Ässät - Kalpa, 15.9.2021 *liiga.fi*.  15.9.2021. Jääkiekon SM-liiga Oy. Viitattu 15.9.2021.
21. ↑  Hurmerinta, Eero: Jatkoaikaosumaan huipentunut neljän maalin ilta nähty Liigan runkosarjassa vain kaksi kertaa aiemmin − edellisestä lähes 13 vuotta *Jatkoaika.com*.  15.9.2021. Jatkoaika r.y. Viitattu 15.9.2021.
22. ↑  Elite Prospects - Ässät *eliteprospects.com*. Everysport Media Group AB. Viitattu 13.5.2023. (englanniksi)
23. ↑  Isokoski, Riku: Ässien pistelinko valitsi Venäjän – Siirtyy KHL:ään *iltalehti.fi*.  28.6.2023. Alma Media Suomi Oy. Viitattu 3.7.2023.
24. ↑  Kyle Barach *Elite Prospects*. Everysport Media Group AB.  (englanniksi)
25. ↑  Derek Barach - 2018-2019 - Men's Ice Hockey - Mercyhurst University Athletics *hurstathletics.com*. Mercyhurst University Athletics. Viitattu 21.7.2021. (englanniksi)